Eureka (I) - Mikel Ayllon - Alea.eus
Eureka (I)
2016-05-05 11:08
"Batentzat dago lekua baineran. Ni sartu aurretik, berak atera beharko du".
Arkidemesek aspaldi irakatsi zigun nahi izatearekin ez dela aski. Oso aspaldi izan zen, eta, akaso, ahaztu egingo zitzaigun horregatik. Demagun, bainu bat hartu nahi dugula. Baditugu: ura, bainera betetzeko; bainera, urez betetzeko; gatzak, ura gozatzeko; xaboia, garbitzeko; esponja, igurzteko; eta, jakina, bainua hartzeko nahia (baita, igual, beharra ere, ez baitira garairik onenak uretatik kanpo bizitzeko). Baina komunean sartu, errezela ireki eta, hara non, beste norbait aurkitu dugun bainera barruan. Nahiko genuke bainatu, baina salbuespen ondo ordainduak salbuespen, pertsona bakar batentzako lekua dago baineran.
Ni sartu aurretik, berak atera beharko du. Edo, halako batean Arkimedesekin akordatzen banaiz, ni barrura sartu eta bera kanpora bultzatu beharko dut. Geure garaiko betaurrekoak jantzita, irakasgaia aski arrunta eta erraza da: baineran bere gorputza sartzea lortzen duenak hartuko du bainua. Besteak komun hotzean itxaron beharko du txanda, zorte pixka batekin, toallan bilduta. Laudion, bi alderdik, EH Bilduk eta EAJk, akordio handi bat sinatu berri dute, herriaren geroa margotzeko balioko duten proiektu esanguratsuekin. Eta nola bainera barruan herri eredu bakar batentzako lekua dagoen, bi alderdietako bat kanpoan geratu da, nahitaez. Biluzik eta hotzak. Erantzunak: 1 (Andoni Gorostiaga)
Andoni Gorostiaga
2016-05-09 17:25
LAUDIO BAINUETXEGehienetan norbanakoa sartzen da baineran, leku txiki eta irregularra izanik; esponja hartu, goian marruska behean igurtzi garbitu ez ezik estresa arindu ere egiten duzu. Gatzak, gelak, txorrota...mmm, baliteke munduan gehien maite duzun pertsonarekin amodioa egiteko gogoa ere piztea. Zeure burua ondo ezagututa asegarri eta goxoa izaten da, eta konpainia/konpetentzia faltan zure zeure hautu eta gutiziak beti garaile.Sarritan, ordea, beste baten azalaren kontaktua sentitzea ere duzu gurari eta desio. Bainera zelai deserosoa izanik ere, jakin-minak eta grinak bultzatuko zaituzte; jakitun zara, noski, di-da dragatze zein bikote harreman oro bezala saiakera okerreko bidetik amai daitekeela, baina frogatu barik baieztatu ezin.Udalean herritarren gehiengoa ordezkatzen duten Laudioko EH Bildu eta EAJ bainerara hurreratu ziren. Ertzetik Arkimedesi printzipioak gora eta behera barruan ahaztutako tiranoaren koroari erreparatu zioten. Hura kanpora jaurti, leku zabalagoa egin eta koroak enbarazu egiteko arriskua ezabatuta biak ala biak ontziratu egin ziren. Plisti-plasta eta pega-pega eginda hobeto elkar ezagutzeari ekin zioten.Akaso espektatiba desberdinekin hasiko ziren teman baina hurrenez hurren "la chica (y el chico) del batzoki" eta "gaizto-plantadun borrokarekin" urteetan izandako fantasia hezeak egia bihurtzea espero baino xamurrago suertatzen ari zaie, baineran aritzeak dakarzkien oztopoak oztopo. Bitartean herritar ugarik -ez denek, bien sûr- harriduraz baina pozarren hartu dute liaison honen berri. EAJ eta EH Bildu baineratik atera ziren lehen aldian Lamuza parkerantz abiatu ziren elkarrekin, han Garazi, Izar, Irati, Igor, Mikel eta bainuetxe bat betetzeko adina lagunekin geratuak baitzeuden. Gustura zeudenez ez ziren ohartu sirakusarraren ber gisan biluzik irten zirela eta hala agertzen zirela herrikideen begien aurrean. Baina zer ezkutatu ez zutenez lotsak ez zuen bietako inor hil.Hotzak ere ez: bero sapa egiten zuen parkeko frontoian Jalgi Euskal Kulturaren Plaza Ibiltariaren aurkezpen ekitaldian.